石佛道中隔水梅花滿山
作者：周紫芝
朝代：宋

paragraphs: 平明跨羸驂，遙遵石頭路。
循山一谿横，隔水得幽處。
樹疑虬龍驤，石作蒼虎踞。
雲庵有遺屋，突兀在煙樹。
方壺豈不佳，弱水無船渡。
空餘惱幽香，梅花滿春嶼。
心知姑射仙，茲焉飲風露。
水自平湖分，香從一山度。
風姿不自持，照影各矜顧。
安得從之遊，徘徊著雙屨。